ไฟแนนเชียลไดเจสต์
CCP ปีนี้ปีทอง ล้างขาดทุน 20 ล้านหมด
11 ม.ค. 2556

CCP ปีนี้ปีทอง ล้างขาดทุน 20 ล้านหมด
นายชาคริต ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี (CCP) เปิดเผยว่า ภายในครึ่งแรกปีนี้จะสามารถล้างขาดทุนสะสมได้หมด จากปัจจุบันเหลืออยู่กว่า 20 ล้านบาท และตั้งเป้าหมายรายได้จะเติบโต 1520% จากปี 2555 ที่โตตามเป้าหมายที่ 15% เนื่องจากความต้องการใช้คอนกรีตสูงยังมีต่อเนื่อง 
“ปีนี้จุดเด่นบริษัทเน้นการเติบโตของยอดขายที่โตตามอุตสาหกรรมรับเหมาก่อสร้าง ส่งผลให้อัตรากำไรขั้นต้นที่ 1516% และอัตรากำไรสุทธิ 8% จะยังดีต่อเนื่องจากปีก่อน เพราะธรรมชาติของธุรกิจเมื่อปริมาณขายมาก แต่ต้นทุนคงที่ กำไรก็จะเพิ่มขึ้น”
นอกจากนี้ บริษัทอยู่ระหว่างการนำบริษัทลูก บริษัท สมาร์ท คอนกรีต (SMC) ซึ่งทำธุรกิจคอนกรีตมวลเบาเข้าจดทะเบียนในตลาดหลักทรัพย์ เอ็ม เอ ไอ (mai) ปีนี้ โดยปัจจุบัน CCP ถือหุ้นใน SMC สัดส่วน 97% และจะลดลงเหลือ 75% เมื่อเข้าตลาดแล้ว
ITD คว้างานทางด่วน 131 ล้าน
บริษัท อิตาเลียนไทย ดีเวล๊อปเมนต์ (ITD) แจ้งว่า เมื่อวันที่ 9 ม.ค. 2556 บริษัทได้ร่วมลงนามในสัญญาก่อสร้างกับการทางพิเศษแห่งประเทศไทย เพื่อก่อสร้างโครงการปรับปรุงทางขึ้น–ลงทางด่วนเฉลิมมหานคร บริเวณทางต่างระดับอาจณรงค์ มูลค่างาน 131,888,412.90 บาท (รวมภาษีมูลค่าเพิ่ม) มีระยะเวลาก่อสร้าง 450 วัน
บริษัทย่อยของไทยคมยื่นล้มละลาย 
บริษัท ไทยคม (THCOM) เปิดเผยว่า คณะกรรมการบริษัทมีมติให้นำบริษัท เอ็มโฟน (Mfone) เข้าสู่กระบวนการล้มละลาย ตามกฎหมายของประเทศกัมพูชา ตามที่ฝ่ายบริหารของบริษัทย่อยคือบริษัท เชนนิงตันอินเวสเม้นท์ พีทีอี (SHEN) เสนอ และได้ยื่นคำร้องต่อศาลแล้ว เมื่อวันที่ 9 ม.ค. 2556
อย่างไรก็ตาม การที่ Mfone ยื่นคำร้องเข้าสู่กระบวนการล้มละลายนี้ จะไม่ส่งผลกระทบทางการเงินอย่างมีสาระสำคัญต่องบการเงินรวมของบริษัท เพราะได้ตั้งสำรองขาดทุนจากการด้อยค่าและสำรองค่าใช้จ่ายต่างๆ ที่เกี่ยวข้องไว้แล้วใน 9 เดือนแรกของปี 2555 และจะไม่ส่งผลกระทบต่องบการเงินเฉพาะกิจการของบริษัท